อัยการแนะคดีฮาคีม สามารถทำถอนฟ้องได้
รอ จิงโจ้ เจรจาบาห์เรน จ่อประกัน-ใส่กำไลEM,อัยการแบะท่า ถอนฟ้องได้ ถ้า ก.ต.ประสานมาว่าออสเตรเลีย-บาห์เรน เจรจาตกลงกันได้เป็นข้อยุติ ทนายฮาคีมเล็งยื่นคำร้องขอศาลปล่อยตัวชั่วคราวลูกความอาทิตย์หน้า ระบุอยู่ระหว่างรวบรวมหลักทรัพย์ พร้อมขอรับเงื่อนไขใส่กำไล EM หากศาลอนุญาต ด้านบิ๊กโจ๊กเผย ทูตจิงโจ้ประจำประเทศไทย ไม่สบายใจ เพราะแจ้งหมายแดงฮาคีมให้ ตม.ไทยควบคุมเอง ขณะที่ทางการออสเตรเลียออกตัวแถลงการณ์ แจ้งไทยล็อกฮาคีมเพราะไม่รู้ฮาคีมมีสถานะผู้ลี้ภัย,กรณีประเทศไทยเจอสถานการณ์กดดันชนิด เนื้อไม่ได้กิน หนังไม่ได้รองนั่ง ซ้ำเอากระดูกมาแขวนคอ จากการจับกุมนายฮาคีม อัล อาไรบี อายุ 25 ปี อดีตนักฟุตบอลทีมชาติบาห์เรน ที่มีสถานะผู้ลี้ภัยอยู่ที่ประเทศออสเตรเลีย และถูกเจ้าหน้าที่ สตม.กักตัวไว้ ขณะมาฮันนีมูนกับภรรยาที่ประเทศไทย เนื่องจาก มีหมายจับของตำรวจสากล (อินเตอร์โพล) กรณีหนีคดีที่ถูกศาลบาห์เรนตัดสินจำคุก 10 ปี ข้อหาทำลายทรัพย์สินของรัฐระหว่างการชุมนุมประท้วงรัฐบาลที่บาห์เรนเมื่อปี 2555 โดยนายฮาคีมได้รับสถานะผู้ลี้ภัยในออสเตรเลียเมื่อปี 2560 ทั้งนี้ กระแสกดดันไทยไปทั่วโลกหนักขึ้น เมื่อปรากฏภาพฮาคีมถูกใส่โซ่ที่ข้อเท้าขณะเดินทางไปศาลอาญา เมื่อวันที่ 4 ก.พ. หลังอัยการสำนักต่างประเทศยื่นคำร้องขอส่ง ฮาคีมเป็นผู้ร้ายข้ามแดนกลับไปรับโทษ,ความคืบหน้าเรื่องไทยรับเผือกร้อนในกรณีนี้ เมื่อเวลา 12.30 น. วันที่ 7 ก.พ. พล.ต.ท.สุรเชษฐ์ หักพาล ผบช.สตม. เปิดเผยถึงกรณีทางการไทยกักตัวนายฮาคีม อัล อาไรบี อดีตนักฟุตบอลกัปตัน ทีมชาติบาห์เรน ว่า เมื่อวันที่ 6 ก.พ. ได้เข้าชี้แจงให้เอกอัครราชทูตออสเตรเลียประจำประเทศไทยทราบแล้ว โดยเรียนท่านว่า ขณะนี้อยู่ในกระบวนการของศาล ฝ่ายบริหารจะไปแทรกแซงไม่ได้ ต้องให้ศาลพิจารณาเสร็จสิ้นก่อน ท่านทูตยอมรับว่า เป็นผู้แจ้งหมายจับแดงของนายฮาคิม มาให้ตำรวจตรวจคนเข้าเมืองเป็นผู้ควบคุมตัวไว้เอง ตัวท่านรู้สึกไม่สบายใจตรงนี้ ซึ่งเป็นความจริงเนื่องจากในส่วนของ ตม. สุวรรณภูมิเอง ได้รับการประสานจากสถานทูตออส-เตรเลีย ให้กักตัวนายฮาคีม จึงพยายามที่จะกดดันให้รัฐบาลไทยส่งตัวนายฮาคีมกลับไปยังประเทศออสเตรเลียให้ได้ แต่วันนี้ ถึงแม้จะยกเลิกหมายแดงของอินเตอร์โพลแล้ว แต่กระบวนการตาม พ.ร.บ.ส่งตัวผู้ร้ายข้ามแดน เดินหน้าไปแล้ว ต้องเข้าสู่การดำเนินการในชั้นศาล ไม่มีอะไรซับซ้อน ได้ชี้แจงพูดคุยเพื่อทำความเข้าใจให้ท่านทราบว่า ฝ่ายบริหารไม่สามารถ เข้าไปแทรกแซงกระบวนการอำนาจศาลได้ ตัวท่านทูตรับทราบแล้ว,ขณะที่ทางการออสเตรเลียออกแถลงการณ์ในเย็นวันเดียวกัน กรณีการออกหมายจับแดงของตำรวจสากลต่อนายฮาคีม อัล อาไรบี ระบุว่า รัฐบาลออสเตรเลียขอยืนยัน ไม่เคยออกหมายจับแดงดังกล่าว และรัฐบาลบาห์เรนเป็นผู้ออกหมายจับแดง เมื่อวันที่ 8 พ.ย.61 ก่อนที่นายฮาคีมจะออกเดินทางมายังกรุงเทพฯ การออกหมายจับแดงดังกล่าวไม่ควรที่จะเกิดขึ้น เนื่องจากนายฮาคีมได้รับสถานะเป็นผู้ลี้ภัยที่ได้รับการคุ้มครอง ทั้งยังเป็นการละเมิดระเบียบของทางตำรวจสากล ทั้งนี้ในตอนแรกรัฐบาลออสเตรเลียไม่ทราบถึงสถานการณ์ดังกล่าว ได้แจ้งให้รัฐบาลไทยทราบถึงการเดินทางมายังประเทศไทยของนายฮาคีม เป็นไปตามระเบียบของตำรวจสากล หลังจากที่รัฐบาลออสเตรเลียรับทราบถึงสถานการณ์นี้แล้ว ได้ขอถอนหมายจับดังกล่าวทันทีในวันที่ 30 พ.ย. 61 เป็นเวลา 3 วันหลังจากที่นายฮาคีม เดินทางมาถึงกรุงเทพฯ,ด้านนายชัชชม อรรฆภิญญ์ อธิบดีอัยการสำนักงานคดีต่างประเทศ กล่าวถึงกรณีมีกระแสความคิดว่าคดีนายฮาคีมเป็นคดีที่ อสส.สั่งไม่ฟ้องได้ เพราะเป็นคดีไม่เป็นประโยชน์ต่อสาธารณะว่า คดีนี้ไม่ใช่คดีที่ไม่เป็นประโยชน์ต่อสาธารณะ อัยการจะยื่นเรื่องถอนฟ้องคงไม่ได้ ต้องดูให้รอบด้านเพราะอาจจะกระทบกับมิตรไมตรีและความสัมพันธ์ระหว่างประเทศกับทั้งสองประเทศทั้งออสเตรเลียและบาร์เรน คดีนี้ทางบาห์เรนยื่นเรื่องขอให้เราส่งตัวมาตามระบบ และทางกระทรวงการต่างประเทศ ทำหน้าที่ แทนรัฐบาลทำหนังสือแจ้งมาบอกว่า ก.ต.พิจารณาแล้วไม่กระทบกับความสัมพันธ์ระหว่างความสัมพันธ์ทั้งสองประเทศ ดังนั้น อัยการต้องยื่นฟ้องให้ศาลเป็นผู้พิจารณาตัดสินว่าจะส่งตัวหรือไม่ส่งตัว,เมื่อถามว่าถ้ารัฐบาลมีนโยบาย หรือข้อเสนอแนะ หรือข้อคิดเห็นมาให้ทางอัยการพิจารณาเพื่อยื่นเรื่องขอถอนฟ้องคดีนายฮาคิมออกจากศาลอาญา จะสามารถทำได้หรือไม่ นายชัชชมกล่าวว่า น่าจะทำได้ ได้ยินว่าทางกระทรวงการต่างประเทศ แนะนำให้ทางออสเตรเลีย และบาห์เรนหันหน้าเข้าคุยกัน ถ้าทั้งสองประเทศเจรจาตกลงกันได้ ให้ส่งกลับไปประเทศไหนเป็นที่ยุติแล้ว ทาง ก.ต.ทำหนังสือแจ้งมา ว่าทั้งสองฝ่ายตกลงกันได้แล้ว ทำให้ไม่มีเหตุต้องยื่นฟ้องคดี ดังนั้นอัยการจะยื่นเรื่องขอถอนฟ้องคดีต่อศาลอาญาได้,ส่วนความเคลื่อนไหวทางด้านของนายฮาคีม วันเดียวกัน นางณัฐาศิริ เบิร์กแมน ทนายความนายฮาคีม เปิดเผยว่า คาดว่าในสัปดาห์หน้าจะยื่นคำร้องขอปล่อยชั่วคราวนายฮาคีมต่อศาลอาญา ขณะนี้อยู่ระหว่างรวบรวมหลักทรัพย์ คาดว่าน่าจะได้มาจากองค์กรด้านมนุษยชนทั้งในและต่างประเทศ เท่าที่ทราบ มีกองทุน โก ฟันด์ มี จากออสเตรเลียเข้ามาช่วยแล้ว,ทั้งนี้ การขอปล่อยตัวชั่วคราวจะยื่นทั้งหลักทรัพย์ หลักประกันที่เป็นบุคคล ยังเปิดเผยไม่ได้ว่าเป็นใคร แต่ต้องเป็นบุคคลระดับสูงพอสมควร และขอรับเงื่อนไขใส่กำไลข้อเท้าหรืออิเล็กทรอนิกส์มอนิเตอร์ หรืออีเอ็ม ที่จำกัดการเดินทางของผู้ต้องหาหรือจำเลยด้วย เพราะหากจำเลยที่ประกันเกิดเดินทางออกนอกพื้นที่ตามเงื่อนไขศาล เครื่องจะส่งสัญญาณไปที่ศูนย์ควบคุมที่ส่วนกลางให้ทราบ หากนายฮาคีม ได้รับอนุญาตให้ปล่อยชั่วคราวโดยใส่อีเอ็ม จะไม่เดินทางออกไปไหน เนื่องจากองค์กรผู้สนับสนุนด้านมนุษยธรรม พร้อมจัดหาที่พักและค่าใช้จ่ายเพียงพอให้นายฮาคีมมีชีวิตประจำวันได้ปกติ,ในส่วนแนวทางการต่อสู้คดี นางณัฐาศิริกล่าวว่า หลักๆจะต่อสู้เรื่องสิทธิเสรีภาพหลักมนุษยชน ความเสมอภาคกับเรื่องปัญหาข้อกฎหมายใน พ.ร.บ.ส่งผู้ร้ายข้ามแดนปี 51 ประเด็นเกี่ยวกับอำนาจของรัฐมนตรีว่าการกระทรวงต่างประเทศ ที่จะกระทำการอย่างหนึ่งอย่างใดในกรอบเวลา จะมีผลกระทบต่อจำเลย ประเด็นเกี่ยวกับอำนาจของพนักงานอัยการ ที่ควรพิจารณาถึงเหตุและผลในการจะพิจารณาส่งหรือไม่ส่งคำร้องต่อศาล โดยควรพิจารณาไปถึงพฤติการณ์ประกอบข้อเท็จจริง ที่ไม่ก้าวล่วงไปถึงเนื้อหาของคำพิพากษาของศาลต่างประเทศ เพียงแต่อยากให้พนักงานอัยการทบทวนดูสภาพลักษณะข้อหาที่อ้างว่าจำเลยกระทำผิดเอามาประกอบด้วย ที่ผ่านมาอัยการอ้างว่าคดีส่งผู้ร้ายข้ามแดนขอให้ไม่เป็นคดีการเมืองการทหาร ก็พอที่จะขอส่งได้ มีประเด็นสำคัญจุดนี้จะต้องไปคัดค้าน ที่ผ่านมาทราบว่าสำนักงานอัยการสูงสุด ก็เคยไม่ส่งบุคคลตามหมายจับต่างประเทศเพื่อข้ามแดนมาก่อนหลายคนแล้วไม่ใช่ไม่เคยมีทนายนายฮาคีมกล่าวอีกว่า คดีนี้จะส่งผลต่อกระบวนการยุติธรรมทางอาญา และการต่างประเทศ หากรัฐไม่ส่งนายฮาคีม จะส่งผลดีต่อภาพลักษณ์ และความมีมาตรฐานสากล ด้านสิทธิมนุษยชนและสิทธิเสรีภาพ การเข้าถึงกระบวนการยุติธรรมของประชาชน นอกจากนี้คณะทำงานยังเล็งเห็นว่า การควบคุมผู้ต้องขังด้วยอุปกรณ์พันธนาการกับนายฮาคีม เป็นเรื่องไม่สมควร จริงๆแล้วไม่ควรใส่โซ่ตรวนเลย กระทรวงยุติธรรม กรมราชทัณฑ์ ออกมาแถลงว่าไม่ใช่ แต่ก็มีการบัญญัติชื่อเสียงอุปกรณ์เปลี่ยนไปเรื่อย จริงๆแล้วก็คือโซ่ นักกฎหมายสายมนุษยชนเห็นว่า ไม่ควรใส่เครื่องพันธนาการ นักกฎหมายหรือทนายมนุษยชนยังเห็นว่า โทษประหารชีวิตควรยกเลิกได้แล้ว จากการทำวิจัยและประสบการณ์จากต่างประเทศ จะนำมาแก้ไขเป็นรูปธรรมต่อไป และสมควรแก้ไขเพิ่มเติม พ.ร.บ.ผู้ร้ายข้ามแดนในหลายประเด็นอีกด้วย,อีกด้านหนึ่ง เมื่อเวลา 10.00 น.วันเดียวกัน ที่ศูนย์บริการประชาชน บริเวณสำนักงาน ก.พ. นายเรืองไกร ลีกิจวัฒนะ คณะทำงานปราบโกงพรรคไทยรักษาชาติ (ทษช.) ยื่นหนังสือถึง พล.อ.ประยุทธ์ จันทร์โอชา นายกรัฐมนตรี และหัวหน้า คสช. เพื่อ เสนอทางออก กรณีนายฮาคีม โดยกล่าวว่า พ.ร.บ.ส่งผู้ร้ายข้ามแดน ที่ทางการไทยกล่าวอ้างในการดำเนินการกับนายฮาคีม เป็นกฎหมายที่ตราขึ้นเมื่อปี 2550 สมัยสภานิติบัญญัติแห่งชาติ โดยวาระที่ 1 ของการพิจารณา มีสมาชิก สนช. รับหลักการด้วยองค์ประชุมไม่ถึงกึ่งหนึ่ง เมื่อกฎหมายเข้าสู่การพิจารณาวาระ 3 มีการลงมติขององค์ประชุมไม่ถึง กึ่งหนึ่งเช่นกัน เมื่ออัยการสำนักงานต่างประเทศ อ้าง พ.ร.บ.ส่งผู้ร้ายข้ามแดนปี 2551 ที่ตราขึ้นโดยไม่ชอบด้วยรัฐธรรมนูญ ประกอบกับคำวินิจฉัยศาลรัฐธรรมนูญซึ่งเคยวินิจฉัยกฎหมายฉบับอื่นไปแล้ว ต้องถือว่า พ.ร.บ.ฉบับนี้เป็นโมฆะ เป็นกฎหมายที่ไม่ชอบด้วยรัฐธรรมนูญ มาชี้ให้เห็นว่ากฎหมายนี้ผิดแต่ใช้มา 12 ปีแล้ว มั่นใจว่าผิด เพราะดูตามแนวคำวินิจฉัยของศาลรัฐธรรมนูญ ดังนั้น นายกฯมีอำนาจให้ 1.อัยการถอนฟ้องคดี 2.ใช้อำนาจตามมาตรา 44 ยกเลิกกฎหมายฉบับนี้เสีย และชี้แจงเรื่องนี้ต่อออสเตรเลีย และบาห์เรน โดยอ้างอิงหลักสากลคือไม่มีโทษ ถ้าไม่มีกฎหมาย,ส่วนความเคลื่อนไหวอื่นๆในต่างประเทศเกี่ยวกับนายฮาคีม มีรายงานว่า เคร็ก ฟอสเตอร์ อดีต กัปตันฟุตบอลทีมชาติออสเตรเลีย ได้โพสต์ทวิตเตอร์ในบัญชี @Craig_Foster ติดแฮชแท็ก #Save Hakeem บอกความคืบหน้าของนายฮาคีม อัล อาไรบี นักเตะชาวบาห์เรน ที่ถูกจองจำในไทยรอการไต่สวนคำร้องส่งตัวให้บาห์เรน ระบุว่า ฮาคีมกำลังฝึกซ้อมในเรือนจำไทย เพื่อเตรียมความพร้อมร่างกาย รอวันกลับไปเตะให้ทีมต้นสังกัดในลีกฟุตบอลกึ่งอาชีพทีมปาสโค เวลในรัฐวิคตอเรียของออสเตรเลีย เมื่อได้รับการปล่อยตัวแล้ว
อัยการแบะท่า ถอนฟ้องได้ ถ้า ก.ต.ประสานมาว่าออสเตรเลีย-บาห์เรน เจรจาตกลงกันได้เป็นข้อยุติ ทนายฮาคีมเล็งยื่นคำร้องขอศาลปล่อยตัวชั่วคราวลูกความอาทิตย์หน้า ระบุอยู่ระหว่างรวบรวมหลักทรัพย์ 
ฮาคีม อัล อาไรบี,ถอนฟ้องได้,ออสเตรเลีย,บาห์เรน,ข่าวหน้า1